معمر لقدافي ؤلا معمر لݣدافي (تولد ف 7 يونيو 1942 ف لمنطقة د سرت، مات ف 20 أكتوبر 2011)، لمعروف تا بسميت لكولونيل لقدافي، كان توري و عسكري و سياسي ليبي حكم ليبيا 42 عام (من 1969 ل 2011). ف اللول كان لقدافي هو الرئيس د لمجلس د لقيادة د ليبيا (من 1969 ل 1977)، و موراها ولاّ "لأخ لقايد" ديال لجمهورية لعربية الليبية لإشتراكية لعضمى (من 1977 ل 2011). لقدافي ولاّ أول رئيس د ليبيا من مورا ما دار نقيلاب عسكري على لملك دريس السنوسي (اللي كان آخر ملك د ليبيا) ف 1969. ف 1975، كتب كتاب سمّاه "لكتاب لخضر" و جمع فيه بزاف د لأفكار اللي كانو تيجيوه مهمين. ف 2008، دار لقدافي جتيماع مع شي حكّام ف إفريقيا (ماشي كاملين)، و عطاوه السمية ديال "ملك لملوك د إفريقيا". من مورا ما بدات مضاهرات د الربيع د الشعوب ف 2011 ف ليبيا، خرج لقدافي من طرابلس و تخبّا ف سرت، و لكن لقاوه واحد لميليشيات اللي قتلوه نهار 20 أكتوبر 2011.